Eurodeputatul PSD Victor Boștinaru anunță că nu mai candidează la alegerile europarlamentare din 26 mai

Eurodeputatul PSD, Victor Boștinaru, anunță că nu mai candidează la alegerile europarlamentare din 26 mai, în urma unei evaluări personale și a discuțiilor cu familia sa. Boștinaru era eurodeputat de 12 ani, de la primele alegeri europarlamentare din România.

Anunțul lui Victor Boștinaru, făcut pe contul său de Facebook:

„În urma unei evaluări personale și a discuțiilor cu familia mea, care a plătit cel mai mare preț pentru acești ani de plecări continue, am ajuns la concluzia că este momentul să anunț retragerea candidaturii mele pentru un nou mandat în Parlamentul European.

Acești 12 ani mi-au dat posibilitatea să servesc cu onestitate și pasiune interesele europene ale țării mele și să constat că românii pot face performanță într-un mediu concurențial, precum cel din Parlamentul European.

Cred cu sinceritate că am realizat lucruri care vor dăinui, iar pentru asta trebuie să mulțumesc PSD-ului și PSD-iștilor pentru șansa oferită! Mai presus de orice însă, le mulțumesc tuturor românilor pentru că mi-au oferit oportunitatea să-i reprezint!”

PSD urmează să stabilească lista candidaților pentru alegerile europarlamentare, într-o ședință a Comitetului Executiv, convocată la începutul săptămânii viitoare.

Realizatoarea emisiunii ”În premieră” difuzată de Antena3, Carmen Avram, ar putea fi surpriza de pe listele PSD la europarlamentare, au confirmat din 12 martie pentru G4Media.ro mai multe surse din partid (detalii aici).

Foto: Victor Boștinaru / Facebook